Locatec és seleccionada com a 'empresa innovadora de Gandia 2024' i representarà a la ciutat en la VII Trobada Innpulso Emprende
02 maig 2024

## Locatec és seleccionada com a 'empresa innovadora de Gandia 2024' i representarà a la ciutat en la VII Trobada Innpulso Emprende02 maig 2024Última actualització: 02 maig 2024

![](../gestion/img/e36e33beded6991ea5a4a71bf5706a78bf66bfc70b194a57413961e44e58f6e9.jpg)  
  

L'**alcalde de Gandia, José Manuel Prieto**, acompanyat de la **regidora delegada d'Economia, Empresa i Ocupació, Elena Moncho**, ha rebut aquest matí al despatx d'alcaldia **Salvador Rodrigo, CEO de l'empresa LOCATEC SL** i **Ana González, cap del departament comercial i de màrqueting de l'empresa**.

  
En la trobada també han participat, **Ramón Soler, vicepresident de FAES**; **José Marín-Roig, director de la Càtedra d'Innovació Campus de Gandia de la Universitat Politècnica de València**, i la **tècnica del departament, Paula Fayos**.  
  
Tal com ha explicat l'alcalde, la visita s'emmarca dins de la participació de Gandia a la **VII Trobada Innpulso Emprende**, organitzada per la Xarxa de Ciutats de la Ciència i la Innovació, i la **Red Innpulso**,organitzada pel Ministeri de Ciència, Innovació i Universitats que dirigeix **Diana Morant**.  
  
Per a aquesta edició, l'ajuntament va convocar un procés obert destinat a seleccionar l'empresa o projecte emprenedor local, amb un alt component innovador i elevat impacte econòmic, social i mediambiental al territori, tal com establien les bases del certamen i que ha tingut l'empresa LOCATEC SL com a guanyadora després de ser avaluades les sis empreses que es van presentar aquest any.

  
Les candidatures van ser avaluades per una comissió composta per representants de l'ajuntament, FAES i el Campus de la UPV. D'aquesta manera, una representació de l'empresa acudirà juntament amb l'alcalde el pròxim 8 de maig a Barakaldo on se celebrarà la VII Trobada Innpulso Emprende.  
  
El projecte presentat per Locatec consisteix a desenvolupar una solució basada en Intel·ligència Artificial per a la detecció primerenca de plagues agrícoles. L'origen del projecte sorgeix de la necessitat de donar resposta a la problemàtica existent al sector de l'agricultura valencià, relacionada amb els danys causats per determinades plagues a la collita, i que actualment es combat amb l'aplicació de fitosanitaris que acaben danyant l'entorn. En aquest sentit, la detecció precoç de la presència de plagues permetrà combatre'n els efectes negatius en els estats inicials, evitant o reduint la utilització d'aquest tipus de productes.

  
El sistema desenvolupat aplica algorismes d'Intel·ligència Artificial, ad hoc, a partir de la integració de diferents tecnologies per analitzar imatges i dades d'alta precisió, per detectar i reconéixer, pràcticament en temps real, la presència de plagues als cultius. A més d'identificar-les, el sistema és capaç de recomanar el producte fitosanitari i el tractament més eficient per tractar la plaga detectada.

  
Un altre valor afegit al projecte guanyador és la seua capacitat de transferència a altres àmbits a l'entorn natural, així com a les zones verdes urbanes, cosa que contribuirà a la millora integral de l'entorn i la qualitat de vida de les persones.  
  
_"Locatel és una empresa innovadora que prova la fortalesa del nostre ecosistema empresarial, dels bons projectes innovadors i és un bon exemple d'aplicació de processos innovadors que ens poden ajudar a fer molt millor el que ja fem bé",_ ha declarat Prieto qui ha incidit en el fet que els projectes presentats poden fer millor el nostre entorn. _"Mostrarem el projecte a totes les ciutats i empreses que participen la VII edició de la Trobada Innpulso Emprende”_.

  
Per part seua, Rodrigo ha agraït la selecció de l'empresa i ha destacat que el projecte pretén solucionar problemes econòmics, mediambientals i, fins i tot, de salut entre els consumidors. _"És un projecte que es pot aplicar molt bé a zones com la Safor, on predomina el minifundisme fent que les explotacions siguen més competitives i evitant així la desaparició dels agricultors"_.  
  
Finalment, Mocho ha posat en valor la projecció nacional que suposa la participació en aquesta iniciativa. _"El VII Innpulso Emprende és una trobada molt important que permet que les empreses participants accedisquen a nous mercats i posen en valor la capacitat innovadora que tenim a Gandia"_.

[Twittear](https://twitter.com/share)